text: Skillaard
  Skiednis[bewurkje seksje | boarne bewurkje]
  Skillaard wie eartiids in lyts doarp dat stadichoan syn bewenners kwytrekke oan Mantgum. Hjoed de dei bestiet Skillaard út in trijetal pleatsen, in gewoan húske en de âlde toer fan Skillaard, it iennichste stik fan de tsjerke dat no noch stiet. Oer de wei wie der lang mar ien ferbining mei de rest fan de wrâld, de dyk nei Mantgum. It earste stik fan dy dyk waard yn de rin fan de 18e iuw sels ferfongen troch in fuotpaad, dat Skillaerd wie eins allinnich berikber fia de Skillaarder Feart. Earst yn it tredde fearn fan de 20e iuw waard de Skillaarder Dyk trochlutsen nei it westen nei Jeth en fierder nei de N384, dat ferbining joech mei Wiuwert en Britswert.
  Tsjerke[bewurkje seksje | boarne bewurkje]
  As doarp hie Skillaard in tsjerke út de 14e iuw. By de Reformaasje waarden Skillaard en Mantgum yn 1580 ien tsjerklike mienskip, mei twa tsjerken. Dat late trije iuwen letter, yn 1884 ta de ôfbraak fan de tsjerke te Skillaard. Nei sizzen waard de tsjerke nei de Súdwesthoeke oerbrocht en dêr op 'e nij opboud. De toer, dy't yn 1567 oan de tsjerke boud wie, is stean bleaun. Om de toer hinne leit it âld tsjerkhôf fan Skillaard.
  Bommewerper[bewurkje seksje | boarne bewurkje]
  Nêst de ynwenners fan Skillaard hâldt it hôf ek de lichems fan sân Ingelske fleanders. Sy binne yn de Twadde Wrâldkriich, 2 maart 1943, omkaam doe't har bommewerper delstoartte by de Mantgumer Feart. De ferbûgde propeller fan ien fan de motoaren is letter opgroeven en stiet sûnt 29 april 1992 as monumint by it tsjerkhôf. Op 4 maaie is der altyd in stille tocht fan Mantgum út nei de fleanders har grêven. Yn stee fan sân binne der lykwols acht grêven. It achtste grêf is foar in ûnbekende fleander, om't earst tocht waard dat der 8 man yn de fleanmasine sieten.
  Mar en bynamme[bewurkje seksje | boarne bewurkje]
  Besuden Skillaard lei eartiids de Skillaarder Mar. Yn 1718 noch op kaarten werom te finen as 'ried meer', binne der no allinne noch greiden en is der neat mear fan de mar te sjen, útsein dat de wjerljocht der ûngewoan faak ynslacht, oanlutsen troch de noch altyd hege wetterstân. It hat Skillaard heechstwierskynlik wol de skelnamme 'Skillaarder kikkerts' oplevere.